Α4-0198/96

Πρόταση κανονισμού (ΕΚ) του Συμβουλίου σχετικά με συνοδευτικά χρηματοπιστωτικά και τεχνικά μέτρα (MEDA) για τη μεταρρύθμιση των οικονομικών και κοινωνικών δομών στο πλαίσιο της ευρωμεσογειακής ισότιμης εταιρικής σχέσης (7326/96 - C4-0253/96 - 95/0127(CNS)

Η πρόταση αυτή εγκρίνεται με τις ακόλουθες τροποποιήσεις :

(Τροπολογία 1)

Τρίτη αιτιολογική σκέψη

>Αρχικό κείμενο>

ότι είναι απαραίτητο να συνεχιστούν οι προσπάθειες για να καταστεί η Μεσόγειος περιοχή πολιτικής σταθερότητας και ασφάλειας και ότι η μεσογειακή πολιτική της Κοινότητας πρέπει να συμβάλει στον γενικό στόχο της ανάπτυξης και σταθεροποίησης της δημοκρατίας και του κράτους δικαίου, καθώς και στο στόχο του σεβασμού των ανθρωπίνων δικαιωμάτων και των θεμελιωδών ελευθεριών και της προώθησης σχέσεων καλής γειτονίας,

>Κείμενο μετά την ψηφοφορία στο ΕΚ>

ότι είναι απαραίτητο να συνεχιστούν οι προσπάθειες για να καταστεί η Μεσόγειος περιοχή πολιτικής σταθερότητας και ασφάλειας και ότι η μεσογειακή πολιτική της Κοινότητας πρέπει να συμβάλει στον γενικό στόχο της ανάπτυξης και σταθεροποίησης της δημοκρατίας και του κράτους δικαίου, καθώς και στους στόχους του σεβασμού των ανθρωπίνων δικαιωμάτων και των θεμελιωδών ελευθεριών και της προώθησης σχέσεων καλής γειτονίας, του σεβασμού της εδαφικής ακεραιότητας και των εξωτερικών συνόρων των κρατών μελών και των τρίτων μεσογειακών χωρών, καθώς και σεβασμού του διεθνούς δικαίου,

(Τροπολογία 4)

Αιτιολογική σκέψη 11α (νέα)

>Κείμενο μετά την ψηφοφορία στο ΕΚ>

θεωρώντας ότι για να αποφευχθεί η διασπάθιση πόρων και να διασφαλισθεί η μεγαλύτερη δυνατή διαφάνεια πρέπει να εξετάζεται πάντα η συνεργία μεταξύ των δικαιούχων αυτού του κανονισμού με άλλες πηγές παρεχόμενης από την ΕΕ οικονομικής υποστηρίξεως,

(Tροπολογία 2)

Άρθρο 10, παράγραφος 1

>Αρχικό κείμενο>

1. Η Επιτροπή διαχειρίζεται τις δράσεις που προβλέπονται στον παρόντα κανονισμό, οι οποίες χρηματοδοτούνται από τον προϋπολογισμό των Κοινοτήτων, σύμφωνα με το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων.

>Κείμενο μετά την ψηφοφορία στο ΕΚ>

1. Η Επιτροπή διαχειρίζεται τις δράσεις που προβλέπονται στον παρόντα κανονισμό, οι οποίες χρηματοδοτούνται από τον προϋπολογισμό των Κοινοτήτων, σύμφωνα με το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων. Στον προϋπολογισμό αυτό, τα εγγραφόμενα ποσά θα κατανέμονται ανά δικαιούχο χώρα και έδαφος.

(Τροπολογία 3)

Άρθρο 15α

>Αρχικό κείμενο>

Η οριστική διαδικασία έγκρισης των κατάλληλων μέτρων όταν απουσιάζει ένα ουσιαστικό στοιχείο για τη συνέχιση της βοήθειας υπέρ ενός μεσογειακού εταίρου θα καθοριστεί πριν από τις 30 Ιουνίου 1997.

>Κείμενο μετά την ψηφοφορία στο ΕΚ>

Η οριστική διαδικασία για τη λήψη των προσφόρων μέτρων στην περίπτωση που ένας μεσογειακός εταίρος παραβεί τις υποχρεώσεις του άρθρου 3, και δη η διακοπή της προγραμματισμένης βοηθείας, πρέπει να αποφασίζεται με ενισχυμένη πλειοψηφία βάσει προτάσεως της Επιτροπής και διαβούλευση με το Ευρωπαϊκό Κοινοβούλιο πριν από τις 30 Ιουνίου 1997.

Ψήφισμα νομοθετικού περιεχομένου που αποτελεί τη γνωμοδότηση του Κοινοβουλίου επί της πρότασης κανονισμού (ΕΚ) του Συμβουλίου περί των συνοδευτικών χρηματοπιστωτικών και τεχνικών μέτρων (MEDA) για την μεταρρύθμιση των οικονομικών και κοινωνικών δομών στο πλαίσιο της ισότιμης ευρωμεσογειακής εταιρικής σχέσης 7326/96 - C4-0253/96 - 95/0127(CNS)

(Διαδικασία διαβούλευσης - επαναλαμβανόμενη διαβούλευση)

Το Ευρωπαϊκό Κοινοβούλιο,

- έχοντας υπόψη την πρόταση 7326/96 του Συμβουλίου,

- έχοντας υπόψη την πρόταση της Επιτροπής προς το Συμβούλιο (COM(95)0204 - 95/0127(CNS)) (( EE C 232 της 6.9.1995, σελ. 5.)),

- έχοντας υπόψη τη γνωμοδότησή του της 14ης Δεκεμβρίου 1995 ((ΕΕ C 17 της 22.1.1996, σελ. 184)) επί της ανωτέρω πρότασης,

- έχοντας υπόψη την τροποποιημένη πρόταση της Επιτροπής (COM(95)0113) ((ΕΕ C 150 της 24.05.96, σελ. 15)),

- έχοντας λάβει από το Συμβούλιο αίτηση εκ νέου γνωμοδότησης βάσει του άρθρου 235, παράγραφος 2 της Συνθήκης ΕΚ (C4-0253/96),

- έχοντας υπόψη το άρθρο 62 του κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής (Α4-0198/96),

1. εγκρίνει την πρόταση του Συμβουλίου, με την επιφύλαξη των τροποποιήσεων που έκανε σε αυτήν,

2. καλεί το Συμβούλιο να το ενημερώσει σε περίπτωση που προτίθεται να παρεκκλίνει από το κείμενο που εγκρίθηκε από το Κοινοβούλιο,

3. ζητεί να κληθεί να γνωμοδοτήσει εκ νέου σε περίπτωση που το Συμβούλιο προτίθεται να επιφέρει ουσιώδεις τροποποιήσεις στην υπό εξέταση πρόταση,

4. αναθέτει στον Πρόεδρό του να διαβιβάσει την παρούσα γνωμοδότηση στο Συμβούλιο και στην Επιτροπή.